Regsaksie oorweeg oor KSA se rassediskriminerende aanstellingsArgieffoto. Die burgerregteorganisasie AfriForum het sy regspan opdrag gegee om moontlike regsaksie teen Krieket Suid-Afrika (KSA) te ondersoek. Dit volg nadat Krieket Suid-Afrika aangekondig het dat hulle voortaan daartoe verbind sal wees om slegs swart konsultante aan te stel in ’n poging om transformasie te versnel. Dié besluit is Maandag tydens ’n vergadering met die departement van sport en ontspanning bevestig. “Krieket Suid-Afrika se besluit om uitsluitlik swart konsultante aan te stel, kan as niks anders as onregverdigbare rassediskriminasie beskou word nie,” sê Ernst Roets, hoof van beleid en aksie by AfriForum. “AfriForum neem sterk standpunt in teen enige vorm van rassediskriminasie en sal gevolglik die nodige aksie neem wat hierdie saak aanbetref. Dit is kommerwekkend dat dit nou ’n algemene verskynsel geword het dat sommige vorms van diskriminasie verskoon word en as “noodsaaklik” of “positief” geregverdig word. Gevaarlike en blatante dubbele standaarde soos dié moet beveg word, en as ’n burgerregteorganisasie is dit presies wat AfriForum sal doen,” het Roets bygevoeg. Intussen het Maroela berig die beleërde nasionale krieketbeheerliggaam sou Saterdag sy jaarvergadering gehou het waartydens hy onder meer ’n nuwe president, uitvoerende hoof en ’n paar raadslede sou verkies het. Verskeie voormalige administrateurs het versoek dat die verkiesing eers ter syde gestel moet word sodat KSA sy huis in orde kan kry. Die brief is ook deur Ray Mali, oudpresident, onderteken. KSA het egter gistermiddag in ’n mediaverklaring gesê dat die vergadering vir eers afgelas is. Geen alternatiewe datum is nog verskaf nie.